‘Hy sal in die tronk vrot’Argieffoto Kapt. Mluleki Mbi, woordvoerder van die polisie, het gesê Odwa Mkhosana van die Mdantsane-nedersetting buite King William’s Town is Vrydag in die hooggeregshof in Bisho tot vier keer lewenslange tronkstraf, asook ŉ bykomende 77 jaar tronkstraf, gevonnis. Mkhosana is skuldig bevind op drie aanklagte van moord, een van verkragting, vyf van roof met verswarende omstandighede en een aanklag van diefstal. Die vonnisse sal gelyklopend uitgedien word. Mkhosana het die misdade tussen 2010, toe hy net 18 jaar oud was en 2013 gepleeg. “In sommige van die grusame moorde is sy vroulike slagoffers kaal gevind met hul kele afgesny,” het Mbi gesê. “Vinnige reaksie van die polisie het gesorg dat bewyse bymekaar gemaak is wat deurslaggewend was in [Mkhosana se] skuldigbevinding. Mdantsane se berugte misdadiger sal nou in die tronk vrot.” Brig. Stanley Bennet, waarnemende polisiehoof in die Mdantsane-gebied, het die ondersoekspan geloof vir hul onvermoeide pogings om Mkhosana aan die pen te laat ry.